Γνωμοδότηση για την πρόταση απόφασης του Ευρωπαϊκού Κοινοβουλίου και του Συμβουλίου περί καθιερώσεως κοινοτικού συστήματος πληροφόρησης σχετικά με τα οικιακά ατυχήματα και τα ατυχήματα κατά τις δραστηριότητες αναψυχής (1) (94/C 195/18)

Στις 6 Απριλίου 1994, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Η ΟΚΕ ανέθεσε στο τμήμα περιβάλλοντος, δημόσιας υγείας και κατανάλωσης, την προετοιμασία των σχετικών εργασιών. Κατά τη διάρκεια των εργασιών, η Οικονομική και Κοινωνική Επιτροπή όρισε Γενική Εισηγήτρια τη δ. Maddocks (άρθ. 18 και 46 του Εσωτερικού Κανονισμού).

Κατά τη διάρκεια της 315ης συνόδου ολομελείας (συνεδρίαση της 27ης Απριλίου 1994), η Οικονομική και Κοινωνική Επιτροπή υιοθέτησε την ακόλουθη γνωμοδότηση.

1. Εισαγωγή

1.1. Με την απόφαση του Συμβουλίου 81/623/ΕΟΚ της 23ης Ιουλίου 1981, προωθήθηκε ένα πρότυπο πειραματικό σχέδιο για ένα κοινοτικό σύστημα πληροφόρησης σχετικά με τα ατυχήματα που σχετίζονται με προϊόντα που δεν αφορούν επαγγελματικές δραστηριότητες ή την οδική κυκλοφορία.

1.2. Η απόφαση του Συμβουλίου 86/138/ΕΟΚ της 22ας Απριλίου 1986 (2), θέσπισε ένα πενταετές σχέδιο επίδειξης και, με την απόφαση του Συμβουλίου 90/534/ΕΟΚ (3), τροποποιήθηκε η αρχική απόφαση που, μεταξύ άλλων, παρέτεινε τη διάρκεια του σχεδίου από πέντε σε έξι έτη.

1.3. Όταν ολοκληρώθηκε το σχέδιο επίδειξης, πραγματοποιήθηκε αξιολόγηση με βάση τις εκθέσεις των κρατών μελών. Με βάση τα όσα προέκυψαν από την αξιολόγηση αυτή, προτάθηκε να θεσπιστεί νέο σύστημα για πέντε έτη, το οποίο θα επανεξεταζόταν πριν από τα τέλη του 1994. Το Μάιο 1993 (4), η ΟΚΕ εξέδωσε τη γνωμοδότησή της για την πρόταση (5).

1.4. Τον Οκτώβριο 1993, η πρόταση εγκρίθηκε από το Συμβούλιο αλλά, «για ειδικούς λόγους», μόνο για ένα έτος. Τώρα, προτείνεται να ληφθεί απόφαση που να καλύπτει τέσσερα έτη.

2. Γενικές παρατηρήσεις

2.1. Αν και δέχεται ότι το κοινοτικό σύστημα πληροφόρησης σχετικά με τα οικιακά ατυχήματα και τα ατυχήματα κατά τις δραστηριότητες αναψυχής μπορεί να δώσει μόνο γενικές ενδείξεις για το σχεδιασμό μέτρων ασφαλείας, η ΟΚΕ εκφράζει την ικανοποίησή της για την πρόταση να επιδιωχθούν πιο συντονισμένες εθνικές μεθοδολογίες, έτσι ώστε τα συμπεράσματα των κρατών μελών να έχουν μεγαλύτερη συνάφεια μεταξύ τους και με τις προτεινόμενες κοινοτικές πρωτοβουλίες.

2.2. Ωστόσο, είναι ακόμη ασαφές πως ο στόχος αυτός μπορεί να επιτευχθεί όταν η βάση της πηγής πληροφόρησης δεν είναι η ίδια και στις δώδεκα χώρες, δηλ. σε εννέα χώρες η κύρια πηγή πληροφόρησης είναι τα νοσοκομεία, ενώ σε τρεις χώρες είναι οι έρευνες σε νοικοκυριά.

2.3. Είναι απαραίτητο να συνδεθεί στενά το προτεινόμενο σύστημα με τα μέτρα κατά των επικίνδυνων προϊόντων που ορίζει η οδηγία για την ασφάλεια των προϊόντων, διότι τούτο θα μπορούσε να βελτιώσει την προστασία του καταναλωτή στην Κοινότητα. Είναι λυπηρό το ότι δεν υπάρχουν σε όλα τα κράτη μέλη επιτροπές ασφάλειας προϊόντων και, συνεπώς, ζητείται από το Συμβούλιο να ενθαρρύνει, αφενός, τη σύσταση τέτοιων επιτροπών, όσο το δυνατόν συντομότερα, και, αφετέρου, την παρακολούθηση της κατάστασης.

3. Ειδικές παρατηρήσεις

3.1. Άρθρο 1

3.1.1. Πρώτη παράγραφος

Η ΟΚΕ εκφράζει την ικανοποίησή της για την πρόταση να παραταθεί για μία τετραετία το κοινοτικό σύστημα πληροφόρησης για τα οικιακά ατυχήματα και τα ατυχήματα κατά τις δραστηριότητες αναψυχής.

3.1.2. Παράρτημα Ι

Η ΟΚΕ σημειώνει το στόχο της βελτίωσης του συντονισμού των μεθοδολογιών των συστημάτων που ισχύουν στα κράτη μέλη όσον αφορά τη συλλογή σχετικών στατιστικών στοιχείων, αλλά διατηρεί την άποψή της ότι, εφόσον στα εννέα κράτη μέλη το σύστημα συλλογής δεδομένων βασίζεται κυρίως στα νοσοκομεία και στα τρία υπόλοιπα σε έρευνες στα νοικοκυριά, τούτο θα εμποδίσει την όσο το δυνατόν αποτελεσματικότερη χρήση των διαθέσιμων πληροφοριών. Η ΟΚΕ είναι της άποψης ότι η βάση της έρευνας πρέπει να είναι τα στοιχεία που παρέχονται από τα νοσοκομεία.

3.1.3. Δεύτερη παράγραφος

Η ΟΚΕ υποστηρίζει τον αναφερόμενο στόχο, δηλαδή την προώθηση της πρόληψης των ατυχημάτων, τη βελτίωση της ασφάλειας των καταναλωτικών προϊόντων και την ενημέρωση και επιμόρφωση των καταναλωτών. Ωστόσο, υπογραμμίζει εκ νέου ότι αυτό μπορεί να χρησιμεύσει για τον καθορισμό μιας ελάχιστης βάσης για την ανάληψη κατάλληλης δράσης από τα κράτη μέλη.

3.1.4. Στη γνωμοδότησή της για την πρόταση της Επιτροπής σχετικά με τη θέσπιση του «συστήματος» (βλ. παρ. 1.3), η ΟΚΕ είχε προβάλει εκ νέου παλαιότερο αίτημά της να προσδιοριστεί ακριβέστερα η έννοια «καταναλωτικά προϊόντα», το οποίο επαναλαμβάνει και σήμερα.

3.2. Άρθρο 2

3.2.1. Πρώτη παράγραφος

Η ΟΚΕ υποστηρίζει το στόχο της Επιτροπής να γίνεται όσο το δυνατόν καλύτερη και αποτελεσματικότερη χρήση των διαθέσιμων πληροφοριών, αλλά δεν υπάρχει καμία ένδειξη σχετικά με τον τρόπο παρακολούθησης της δράσης των κρατών μελών όσον αφορά την πρόληψη των ατυχημάτων.

3.3. Άρθρο 3

3.3.1. Τρίτη παράγραφος

Η ΟΚΕ εκφράζει την ικανοποίησή της για το γεγονός ότι δίνεται πλέον έμφαση στην όσο το δυνατόν ευρύτερη διάδοση, ιδίως μεταξύ των καταναλωτών, της πληροφόρησης σχετικά με τα οικιακά ατυχήματα και τα ατυχήματα κατά τις δραστηριότητες αναψυχής. Όμως, η ΟΚΕ ζητεί να της παρασχεθούν διαβεβαιώσεις ότι η πληροφόρηση αυτή θα διατίθεται και στις επαγγελματικές οργανώσεις και τους κατασκευαστές.

3.4. Άρθρο 5

3.4.1. Η Επιτροπή θα καταρτίσει έκθεση αξιολόγησης για τη λειτουργία του συστήματος και, κατά περίπτωση, θα διατυπώσει προτάσεις για την τροποποίησή του το 1996, ενώ θα καταρτίσει τελική έκθεση για την εφαρμογή και την αποτελεσματικότητα του συστήματος έως την 31η Δεκεμβρίου 1997. Και οι δύο εκθέσεις θα υποβληθούν στην ΟΚΕ.

Βρυξέλλες, 27 Απριλίου 1994.

Ο Πρόεδρος της

Οικονομικής και Κοινωνικής Επιτροπής

Susanne TIEMANN

(1) ΕΕ αριθ. C 104 της 12. 4. 1994, σ. 15.

(2) ΕΕ αριθ. L 109 της 26. 4. 1986.

(3) ΕΕ αριθ. L 296 της 27. 10. 1986.

(4) ΕΕ αριθ. C 201 της 26. 7. 1993.

(5) ΕΕ αριθ. C 59 της 2. 3. 1993.